শীত পড়তেই বাড়ছে রোগের প্রকোপ, শিশুদের জ্বর-সর্দি-কাশিতে নাজেহাল হাসপাতাল

ওয়েব ডেস্ক: শীত আসছে। যদিও, জাঁকিয়ে শীত এখনও পড়েনি রাজ্যে। এরইমধ্যে উত্তরবঙ্গে সর্দি-কাশি-জ্বরের প্রকোপ ক্রমশই বাড়ছে। বিশেষ করে এই রোগের সম্মুখীন হচ্ছেন কোচবিহারের বাসিন্দারা। চিকিৎসকরা বলচেন, ‘এই সিজন চেঞ্জ-এর সময় বাচ্চাদের ভাইরাল নিউমোনিয়া দেখা যায়। শীত সেভাবে বোঝা যাচ্ছে না ঠিকই, কিন্তু হঠাৎ করেই বুকে ঠান্ডা লেগে গিয়ে সমস্যা দেখা দিচ্ছে।’

গরম শেষে ঠান্ডা বাড়তেই পাল্লা দিয়ে বাড়ছে জ্বর- সর্দি- কাশি। ডাক্তারি পরিভাষায় এই অসুখের নাম ইনফ্লুয়েঞ্জা ইনফেকশন। এতে শিশুরা আক্রান্ত হচ্ছে বেশি। বুধবার দুপুরে শিশু বহির্বিভাগে গিয়ে দেখা গেল যে সেখানে তিলধারণেরও জায়গা নেই। পাঁচ মাস থেকে শুরু করে আট-নয় বছরের অসুস্থ শিশুদের ভিড় বেশি রয়েছে বলে জানা গিয়েছে। লাইনে দাঁড়িয়ে তাদের সামলাতে রোগীর আত্মীয়রাও নাজেহাল।

আরও পড়ুন: পাকাপাকিভাবে রাজ্যে শীত কবে? অবশেষে দিনক্ষণ জানাল আবহাওয়া দফতর

হাসপাতাল সূত্রে খবর, সেপ্টেম্বর মাসে শিশু বহির্বিভাগে দেখাতে আসা রোগীর সংখ্যা ছিল ৩,৪৮৬। অক্টোবর মাসে তা বেড়ে হয় ৩,৯৩৪। নভেম্বর মাস পড়তে না পড়তেই ১৮ তারিখের মধ্যে ২,৯১৮ জন শিশুকে চিকিৎসার জন্য আনা হয়েছে। এখনও মাসের কয়েকদিন বাকি। আর এই নিয়ে যথেষ্ট চিন্তিত হাসপাতাল কর্তৃপক্ষ।